Sheikh Dr. Ali Mustapha Maiduguri (1968-2019), Shahararren malamin addinin Musulunci ne wanda ya shafe rayuwar sa a fannin koyo da koyar da Ilimi na addinin Musulunci a Najeriya. An haifi Sheikh Dr. Ali Mustapha a anguwar Fezzan da ke birnin Maiduguri jihar Borno Arewacin Najeriya a shekara ta 1968. Mahaifin shi Alhaji Shettima Bukar Mustapha Konduga dan asalin karamar hukumar Konduga ne, mahaifiyar shi Hajiya Yakaka Bukar 'yar asalin karamar hukumar Dikwa duka a jihar ta Borno. Shi dai Dr. Ali Mustapha, ya fara karatun shi na farko a wurin mahaifin shi inda ya fara da karatun Tahiya, Sallah da Al-qunutu. Daga bisani ya shiga makarantar Allo (tsangaya) a wajen wani malami mai suna 'Mallam Awa' a nan unguwar Fezzan a shekarar 1972, ya yi karatu har zuwa lokacin da malamin nashi ya samu larurar tabin kwakwalwa sakamakon hatsarin mota. Hakan ya sa mahaifin shi yasa shi a makarantar Islamiya mai suna Madarasatul Nurul Atfan wadda a yanzu aka canja mata suna Usman Islamiya School a shekarar 1975.